חוק לתיקון פקודת העיריות (הוראת שעה) (תיקון מס' 3), התשע"ו-2015
הצעת חוק ממשלתית, הכנסת ה-20
פורסם: ספר החוקים, חוברת 2519, עמ' 323, 2015-12-31T00:00:00+02:00
נקבע בחוק כי הוראת השעה המסמיכה רשויות מקומיות לגבות היטל שמירה או אגרת שמירה תוארך עד ליום י"ג בטבת התשע"ח (31 בדצמבר 2017). במסגרת זאת נקבע כי כספי היטל השמירה ואגרת השמירה ינוהלו על ידי גזבר העירייה, בחשבון נפרד ולצורך מימון ענייני שמירה בלבד. 
עוד נקבעה הוראת מעבר לפיה רשות מקומית רשאית להמשיך ולגבות היטל שמירה או אגרת שמירה הגבוהים מהסכום המרבי המותר, לפי חוק עזר שהיה בתוקף ערב תחילתו של החוק, עד סוף שנת 2016; ובלבד שעד ליום כ"ד בסיוון התשע"ו (30 ביוני 2016) הובא לידיעת שר הפנים חוק עזר, שאישרה מועצת הרשות המקומית, המאפשר גביית היטל שמירה או אגרת שמירה שאינם חורגים מהסכום המרבי המותר.